Добри Жотев
Предвечният Хаос

chitanka.info

Аз, Хаосът, говоря ви:

Земята е сълза

в окото на вселената,

помръкнала от скръб,

от вековечна скръб,

за всички и за всичко,

родено върху нея.

Не е ли истина?

Земята е сълза,

изгряла във всемира

да носи радостта

на звездните сияния,

и тя самата радост,

да грее в радостта си.

Не е ли истина?

Земята е сълза —

като снаряд заседнала

в цевта на битието,

готово да простреля

самия жив живец

на гладните надежди.

Не е ли истина?

Земята е сълза

в гледеца на безкрая

засветила от воля,

от мегатонна воля

да го обходи цял,

до край да го познае.

Не е ли истина?

Земята е сълза,

като микроб проникнала

в кръвта на световете,

способна да отрови

и себе си, и тях

ведно със боговете.

Не е ли истина?

Поемай всички истини!

Поемай и живей!

И с радостта ми радвай се!

Защото аз отвеки,

донине и вовеки

съм бил и ще пребъда!

Не е ли истина?

Поемай всички истини!

Тъгувай със тъгата ми!

Защото всеки хаос

е пъклената мъка

по вечната хармония,

която вечно търси.

Не е ли истина?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.